స్థిరాస్తి కొనేందుకు సరైన సమయం
-  హైదరాబాద్‌లో రియాల్టీ పుంజుకుంటుంది
-  ట్రెడా అధ్యక్షుడు దశరథ్‌ రెడ్డి వెల్లడి
-  అక్టోబరు2 నుంచి'ట్రెడా ప్రాపర్టీ షో'
-  హైటెక్స్‌ వేదికగా మూడు రోజుల 'స్థిరాస్తి' పండుగ
   నవతెలంగాణ-వాణిజ్య విభాగం: రాష్ట్ర విభజన తరువాత హైదరాబాద్‌లో కొంత స్తబ్ధుగా ఉన్న స్థిరాస్తి రంగం తిరిగి పుంజుకుంటోందని 'తెలంగాణ రియల్‌ ఎస్టేట్‌ డెవలపర్స్‌ అసోసియేషన్‌' (ట్రెడా) అధ్యక్షుడు పి.దశరథ్‌ రెడ్డి తెలిపారు. గురువారం హైదరాబాద్‌లో ఏర్పాటు చేసిన మీడియా సమావేశంలో ట్రెడా జనరల్‌ సెక్రటరీ విజరు సాయి, ట్రెజరర్‌ గోపాల్‌ క్రిష్ణ, ఎగ్జిక్యూటివ్‌ వైస్‌ ప్రెసిడెంట్‌ సునీల్‌ చంద్రారెడ్డి, చలపతిరావులతో కలిసి ఆయన స్థిరాస్తి రంగంలో ఇటీవలి కాలంలో చోటు చేసుకుంటున్న విశేషాలను వివరించారు. రాష్ట్ర విభజన తర్వాత స్థిరాస్తి ధరలు ఇప్పుడు మెల్లమెల్లగా పుంజుకుంటున్నాయని చెప్పారు. అయినా ధరలు తక్కువ స్థాయిల వద్దే ఉన్నాయని అన్నారు. ఈ రంగంలో పెట్టుబడులకు, స్థిరాస్తి కొనుగోళ్లకు ఇదే సరైన సమయమని ఆయన వివరించారు. ప్రతి ఏడాది రియాల్టీ ధరలు 15-20 శాతం వరకు పెరుగుతున్నాయని వెల్లడించారు. మూడు దశల్లో తెలంగాణ ప్రభుత్వం ఇప్పటి వరకు 20పైగా పరిశ్రమలకు అనుమతిలిచ్చిందన్నారు. పెట్టుబడులు పెరగడంతోపాటు రియాల్టీకి మద్దతు లభిస్తోందని చెప్పుకొచ్చారు. గత ఆరేడు మాసాల నుంచి నూతన కార్యాలయాల స్థలాలకు డిమాండ్‌ పెరుగుతోందని వివరించారు. హైదరాబాద్‌ పరిసరాల్లోని ఆదిబట్ల, యాదగిరిగుట్ట, కందికిరి ప్రాంతాల్లో రియాల్టీ వేగంగా విస్తరిస్తోందని అన్నారు. ఈ సందర్భంగా నిర్వహకులు ట్రెడా మొబైల్‌ యాప్‌ను ఆవిష్కరించారు.
అంగరంగ వైభవంగా 6వ ప్రాపర్టీ షో..
   స్థిరాస్తి డెవలపర్స్‌ను కొనుగోలుదారులను ఒక్క వేదికపై పరిచయం చేసేందుకు గాను తాము అక్టోబర్‌ 2నుంచి హైటెక్స్‌ ఎగ్జిబిషన్‌ గ్రౌండ్‌ 6వ 'ట్రెడా ప్రాపర్టీ షో' నిర్వహించనున్నట్లుగా దశరథ్‌ రెడ్డి తెలిపారు. ఇందులో 170పైగా స్టాల్స్‌ ఏర్పాటుకు వివిధ సంస్థలు ముందుకు వచ్చాయన్నారు. వీటికి తోడు వివిధ బ్యాంకులు, ఆర్థిక సహాయ సంస్థలు కూడా ప్రాపర్టీ షోలో పాల్గొని సేవలందించనున్నట్లు వివరించారు. దాదాపు రూ.15 లక్షల నుంచి నిర్మాణాలు లభ్యమవుతాయన్నారు. ప్రాపర్టీ షోకు వచ్చిన సందర్శకుల్లో లక్కీ డ్రా నిర్వహించి విలువైన బహుమతులు కూడా అందించనున్నట్లుగా తెలిపారు.
మీ స్నేహితులకు రికమెండ్ చెయ్యండి